Baluoša (Neris)
Baluoša (blrs. Белашыне, Балашынка) – upė Lietuvoje (Švenčionių rajonas) ir Gudijoje (Astravo rajonas); Neries dešinysis intakas. Prasideda prie Baltasamanės pelkės, 7,5 km į pietryčius nuo Pabradės. Teka į pietus, aukštupyje daugiausia Gudijos teritorija, toliau sudaro Lietuvos–Gudijos sieną. Įteka į Nerį 234,5 km nuo jos žiočių, ties Prienais. Upės baseinas miškingas, gausu pelkių (Baltasamanė, Baluošos durpynas, Eitūniškės pelkė). Kaimai prie Baluošos: Daučiūniškės, Baluoša, Prienai (Lietuva), Apušynai (Gudija). Upėvardis Baluošà kilęs arba nuo balas („baltas“), arba nuo bala („klampi vieta, klanas, valka“). Lietuvos valstybės siena Baluošos upeliu pirmą kartą buvo paženklinta ir demarkuota netrukus, kai 1939 m. rudenį TSRS grąžino Lietuvai Vilniaus kraštą.